Għalfejn jitilgħu fuq il-muntanja? San Mattew ma jgħidilnix għalfejn Ġesù flimkien ma' Pietru, Ġakbu u Ġwanni jitilgħu fuq il-muntanja , bħal donnu l-importanti li joffrilhom din l-esperjenza qawwija. Għalfejn Ġesù jitla fuq il-muntanja mad-dixxipli? Nistgħu nobsru li Ġesù hawnhekk xtaq jitlob…jara li dak li qiegħed jagħmel huwa parti mir-rieda l-pjan t'Alla. U nistgħu ngħidu li f'din l-esperjenza jgħix l-imħabba t'Alla permezz tal-viżjoni tal-profeti (Mose u Elija) flimkien mal-leħen minn ġo sħaba. Dan kollu jkompli jikkonferma l-pjan li l-Mulej kellu għal Kristu. Għalfejn id-dixxipli telgħu fuq il-muntanja ma' Ġesù? Żgur li kienu maħsudin u imħawwdin wara l-aħbar li rċevew li l-Messija kellu jbati u jmut… imma din l-esperjenza kienet kollha esperjenza ta' glorja. Aħna kollha għaddejna minn mumenti qawwijin fil-fidi tagħna – forsi xi mument ta' talb, f'xi knisja partikolari, f'xi laqgħa partikolari, f'mumenti fil-ħajja tiegħek. Tiftakar x'kienu dawn il-mumenti ta' trasfigurazzjoni fil-ħajja tiegħek? Trasfigurazzjoni – Mument temporanju/mhux għalissa Mument sabiħ ħafna (trasfigurazzjoni) – mument wieħed biss…f'daqqa waħda jispiċċa kollox. Fil-ħajja tagħna ngħaddu minn mumenti qawwijin ta' esperjenza spiritwali, ta' ferħ u imbagħad bħal donnu nerġgħu niġu lura għan-normal. Pietru mimli ħeġġa jixtieq jibni t-tined imma f'dak il-mument l-importanti kien li jgħix il-mument preżenti u joqgħod ftit kwiet u jiggosta dak li kien qiegħed jgħix. Jiġrilna li ma nirrealizzawx biżżejjed li dawn il-mumenti (ta' trasfigurazzjoni) huma biex iqawwuna u jħeġġuna fil-ħajja u l-fidi tagħna ta' kuljum, bħal donnu nkunu nixtiequ li jkunu ta' kuljum…imma lkoll nafu li dan ma jsirx, minkejja li d-dinja u s-soċjetà tal-lum tipprova taħrab mis-sagrifiċċji u l-ordinarjetà ta' kuljum. Trasfigurazzjoni – Mument li l-esperjenza tiegħu tibqa' Tant kienu kuntent b'din l-esperjenza u b'dak li raw li Pietru xtaq li jibqgħu hemm, bħal donnu ma xtaqx jiċċaqlaq minn fejn kienu. Għalihom kien mument qawwi ta' komunjoni u relazzjoni personali profonda ma' Kristu qabel jersaq għall-passjoni. Is-sħaba tad-dwejjaq/griż tinbidel f'espressjoni sabiħa ta' kuraġġ u imħabba t'Alla – Dan hu ibni l-għażiż /din binti l-għażiża, li fih/a sibt l-għaxqa tiegħi… Ġieli għixt mumenti li għinu fir-relazzjoni tiegħek mal-oħrajn, mal-Mulej? Trasfigurazzjoni – tifkira tal-imħabba u l-viċinanza tal-Mulej Wara din l-esperjenza qawwija, kien wasal iż-żmien li jerġgħu lura għal-ħajja normali. Huma jitħawwdu malli jisimgħu dak il-leħen mis-sħaba u jibżgħu, jaqgħu fl-art. Ġesù f'din l-esperjenza ta' biża' jersaq lejhom u jmisshom (dettal żgħir li jsemmi Mattew biss mis-Sinottiċi). Hawnhekk Ġesù ried jurihom li minkejja li din l-esperjenza tat-trasfigurazzjoni mhux ser tibqa' għal dejjem, imma hu ser ikun magħhom – ser jakkumpanjahom u jgħidilhom Qumu la Tibżgħux . X'inhuma dawk il-memorji li jimlewk bil-kuraġġ f'mumenti ta' dubji u ta' qtigħ il-qalb? Ritratt James Pizzuto Il-mixja li għamlu t-tlett dixxipli għal fuq il-muntanja kienet fiha nfisha diġa esperjenza kbira . Imbagħad kellhom esperjenza aktar qawwija fejn raw lil Ġesù fil-glorja tiegħu. Hemmhekk saru jaru l-identità vera ta' Ġesù. Aħna nitilgħu l-muntanja u naraw veduti ġodda . Naraw l-ibliet minn punt differenti. Naraw is-sbuħija kif ma rajniex qabel. Aħna neħtieġu mumenti fejn nitilgħu l-muntanji 'l hemm mill-ordinarju. Anke permezz tat-talb. Bħal Ġesù għandna bżonn postijiet fejn nisimgħu l-kliem – int ibni, int binti l-għażiża. Int _____ ibni/binti l-għażiż/a. Nafu li jekk nemmnu verament dan kollu, il-ħajja tagħna tkun sfidata biex ninżlu aktar fil-fond. Kull meta nitilgħu l-muntanja mal-Mulej – nagħmlu l-vjaġġ miegħu, aħna nkunu mibdlula . Kif kull muntanja hija differenti, hekk ukoll kull mument mal-Mulej huwa worthwile . Kull darba li nitolbu u niltaqgħu ma' Ġesù, nirritornaw lura d-dar b'żerriegħa tajba – iż-żerriegħa tal-Kelma t'Alla. Il-Mulej jibgħat ix-xita u ż-żerriegħa titla. Tikber u tagħmel il-frott. Nirringrazzjaw 'l Alla taż-żerriegħa u tax-xita li jibgħatilna, imma wkoll irrid nirringrazzjaw lil Alla tagħna nfusna li ħadna ħsieb din iż-żerriegħa. Fl-istess ħin niftakru li l-wiċċ ta' Ġesù idda u kien mimli ferħ u ħajja, kemm f'dan l-espisodju quddiem id-dixxipli, u wkoll fil-Qawmien mill-Imwiet . Imma bejn it-Transfigurazzjoni u l-Qawmien hemm wiċċ ieħor ta' Ġesù. Mhux daqshekk wiċċ sabiħ. ..Huwa l-wiċċ sfigurat tat-tbatija, tas-salib, mimli dmija, msawwat, mkasbar. Din il-kontemplazzjoni tal-wiċċ ta' Kristu – wiċċ sabiħ u wiċċ sfigurat u mgħobbi bid-dnubiet tagħna, tqawwina biex nibqgħu mexjin f'din il-mixja fil-vjaġġ nisrani. Tinkoraġġina quddiem id-dnubiet tagħna. Tinkoraġġina fil-fiduċja. Huwa dejjem lest li jaħfrilna. Kemm aħna nistaqsuh. Din il-kontemplazzjoni ta' wiċċ ta' Kristu turi li hemm diversi mumenti fil-ħajja, daqqa sbieħ u daqqa koroh – imma l-qawmien huwa l-aħħar kelma – huwa ħajja ġdida, glorja ġdida.